
Temeljem članaka 174. Zakona o održivom gospodarenju otpadom (NN 94/13) te članka 47. Statuta Općine Kn.Vinogradi („Službeni glasnik“03/13) Općinski načelnik, Općinskom vijeću Općine Kn.Vinogradi podnosi:
IZVJEŠĆE O IZVRŠENJU PLANA

GOSPODARENJA OTPADOM OPĆINE

KN.VINOGRADI ZA RAZDOBLJE 2007-2015
I.
Općinsko vijeće Općine  Kn.Vinogradi na svojoj sjednici 25.10.2007 usvojilo je Plan gospodarenja otpadom za područje Općine Kn.Vinogradi za razdoblje od 8 godina ("Službeni glasnik Općine Kn.Vinogradi " 04 /07.), što je bilo u skladu sa člankom 10. stavkom 2. tada važećeg Zakona o otpadu ("Narodne novine" broj 178/04., 111/06., 60/08. i 87/09.), koji je bio na snazi do 23. srpnja 2013. godine. 

Zakonom o održivom gospodarenju otpadom ("Narodne novine" broj 94/13.), koji je na snazi od 23. srpnja 2013. godine, u članku 174., propisano je da postojeći županijski, gradski i općinski planovi gospodarenja otpadom koji su doneseni na temelju Zakona o otpadu ("Narodne novine" broj 178/04., 111/06., 60/08. i 87/09.), ostaju na snazi do isteka roka na koji su doneseni u dijelu u kojem nisu u suprotnosti s odredbama Zakona i Plana gospodarenja otpadom Republike Hrvatske (koju Vlada Republike Hrvatske trebala donijeti do 31. prosinca 2014. godine). 

Zakonom o otpadu ("Narodne novine" broj 178/04., 111/06., 60/08. i 87/09.) bilo je određeno da Općinsko vijeće nadzire provedbu Plana gospodarenja otpadom Općine i u skladu sa člankom 10. stavkom 4. toga zakona jednom godišnje podnosi Općinskom vijeću Izvješće o provedbi Plana. 

Usvojeno Izvješće Jedinstveni upravni odjel dostavlja zakonom predviđenim tijelima. Izvješće se objavljuje u službenom glasniku Općine.
Prema usvojenom planu učinjeno je sljedeće:

1. Mjere odvojenog skupljanja komunalnog otpada:

U Općini Kn.Vinogradi sva naselja obuhvaćena su organiziranim skupljanjem i odvozom komunalnog otpada.

Za  99% stanovništva Općine osigurane su 120 l kante za prikupljanje komunalnog otpada.

Prikupljeni komunalni otpad odvozi tvrtka „Baranjska čistoća„ iz Belog Manastira na odlagalište komunalnog otpada u Belom Manastiru.

Dva puta godišnje tvrtka Baranjska čistoća d.o.o. iz Belog Manastira organizira i skupljanje glomaznog otpada na području Općine.
Općina Kn.Vinogradi za potrebu odvojenog skupljanja komunalnog otpada podijelila je u 1300  kućanstava vreće za selektivno prikupljanje otpada i to za papir, plastiku, metal i staklo.

Jedanput mjesečno se odvozi papir i plastika a metalna i staklena ambalaža odvoze se svaka tri mjeseca jednom.

Odvoz tako selektiranog otpada iz kućanstva vrši tvrtka Baranjska čistoća d.o.o. iz Belog Manastira.
U 2014 godini sakupljene su sljedeće količine razvrstanog otpada u Općini 
Kn.Vinogradi:
1. Metal -150 kg

2. Staklo-2231,87 kg

3. Papir- 5424,03 kg

4. Plastika-5320,04 kg

Općina je  postavila  21 kontejner od 1100 l  i formirala   zelene otoke na području Općine.
Zeleni otoci postavili su se u svim selima (Kn.Vinogradi, Karanac, Suza Zmajajevac, Kotlina i Kamenac ) Općine i to za odvojeno skupljanje otpada papira, stakla i plastike.

Općina Kneževi Vinogradi u Zmajevcu i Kneževim Vinogradima odredila je prostor za odlaganje zelenog otpada koja je ograđena .
Zeleni otpad se melje i koristi kao malč.

2. Mjere za upravljanje i nadzor odlagališta za komunalni otpad

Općina Kn.Vinogradi koristi odlagalište komunalnog otpada koje je locirano na području Grada Belog Manastira, kapaciteta 58000 m3.

Tijekom 2014. godine u Općini Kn.Vinogradi od 1265 korisnika prikupljeno je ukupno 713,18 t miješanog komunalnog otpada, koji je adekvatno zbrinut na odlagalištu komunalnog otpada u Belom Manastiru.

3. Popis otpadom onečišćenog okoliša

 Do sada su poduzete sljedeće mjera za uklanjanje divljih deponija :
U 2014. godini izvršeno je strojno planiranje odlagališta građevinskog otpada i to u Karancu, Suzi, Kn.Vinogradima i Zmajevcu  na čija čišćenja je ukupno utrošeno 34.387,50 kn
   4. Redoslijed aktivnosti sanacije neuređenih odlagališta i otpadom onečišćenog okoliša

   
Komunalni pogon Općine Kn.Vinogradi izvršio je u travnju, lipnju i listopadu  skupljanje otpada uz cestovni pojas u svim mjestima Općine.


Izvršilo se saniranje divljeg odlagališta otpada u Kotlini na k.č.br.2268, k.o. Kotlina, nađeni otpad zbrinuo se na odlagalištu komunalnog otpada u Belom Manastiru. 

Za sanaciju divljeg odlagališta otpada u Kotlini Općina je ukupno utrošila 7.187,50 kn

5. Izvor i visina potrebnih sredstava za provedbu sanacije

 
Općina Kn.Vinogradi 06. studenog 2007 godine potpisala je sa Fondom za zaštitu okoliša i energetsku učinkovitost  Ugovor o korištenju sredstava fonda za neposredno sudjelovanje fonda u sufinanciranju programa sanacije zatvorenog odlagališta komunalnog otpada „ Zmajevac“ u iznosu od 5.758.000,00 kn.
U skladu sa programom sanacije zatvorenog odlagališta na smetlištu u Zmajevcu izvršeni su istražni radovi i sačinjen program istražnih radova sa geodetskim elaboratom te izrađen je plan sanacije s troškovnikom.
Isto je Fond za zaštitu okoliša financirao u iznosu od 240.352,80 kn, a Općina Kn.Vinogradi  s iznosom od  60.088,20 kn.
„Ecoina“ d.o.o iz Zagreba  izradila je u 2013. godini Zahtjev za ocjenu o potrebi procjene utjecaja zahvata na okoliš odlagališta „Zmajevac“ kako bi Općina mogla zatražiti od Ministarstva zaštite okoliša i prirode mišljenje o potrebi procjene utjecaja zahvata na okoliš.
Za izradu istoga Općina je izdvojila  33.750,00 kn.

Ministarstvo zaštite okoliša izdalo je Rješenje da za namjeravani zahvat nije potrebno provesti postupak procjene utjecaja na okoliš.
Fond za zaštitu okoliša i energetsku učinkovitost i Općina Kneževi Vinogradi  sklopili su 01.12.2014. godine  VI. Dodatak osnovnog  Ugovora za sanaciju odlagališta komunalnog otpada „ Zmajevac“ kojim se povećao postotno  učešće Fonda u sufinanciranju programa sanacije sa 80% na 90%. 

Općina Kn.Vinogradi temeljem VI. Dodatka Ugovoru obvezuje se do kraja 2015 godine ishoditi pravomoćnu građevinsku dozvolu za izvođenje radova na sanaciji odlagališta otpada Zmajevac .
II.

Ovo izvješće daje se na usvajanje Općinskom vijeću Općine Kn.Vinogradi, i ima se objaviti u Službenom glasniku Općine Kn.Vinogradi.
III.


Temeljem Članka 20. st1. Zakona o održivom gospodarenju otpadom (N.N. 94/13) Izvješće o provedbi plana dostavlja se Upravnom odjelu za prostorno planiranje, zaštitu okoliša i prirode Osječko-baranjske Županije.

